Video: Borgaansoek van vermeende ontvoerder uitgestelDie borgaansoek van ŉ man wat daarvan beskuldig word dat hy ŉ 18-jarige meisie probeer ontvoer het buite ŉ hoërskool in Florida in Johannesburg is Woensdag in die Roodepoort landdroshof uitgestel. Landdros John Baloyi het die saak tot 11 November uitgestel aangesien ŉ uitkenningsparade nog moet plaasvind. Mohammed Adams (21) sal in aanhouding bly tot sy borgaansoek voortgesit word. Die ma van die meisie het vroeër ŉ emosionele uitbarsting in die hof gehad. “Jy het my dogter ontvoer,” het sy in trane aan Adams geskree. Baloyi het haar gevra om buite die hofsaal te wag. “Ja kyk vir my,” het sy aan Adams se familielede geskree terwyl sy die hofsaal verlaat het. Die ondersoekbeampte, Boitumelo Mareko, het getuig dat Adams nie moet borg kry nie aangesien hy na die skool kan gaan en die meisie kan probeer intimideer. Adams is verlede maand in hegtenis geneem nadat hy die meisie glo probeer ontvoer het buite die Hoërskool Die Burger. Dit is dieselfde skool waar Louise de Waal ontvoer en vermoor is. Adams het die meisie glo met ŉ skroewedraaier gedreig en in sy motor se kattebak probeer dwing. ŉ Veiligheidswag het die polisie in kennis gestel van die voorval.